Kambag‘al va ishsiz fuqarolarni kasb-hunarga o‘qitish tizimini takomillashtirish hamda mehnat organlari faoliyati samaradorligini oshirish bo‘yicha qo‘shimcha chora-tadbirlar to‘g‘risida

O‘zbekiston Respublikasi Prezidentining “Kambag‘al va ishsiz fuqarolarni tadbirkorlikka jalb qilish, ularning mehnat faolligini oshirish va kasb-hunarga o‘qitishga qaratilgan hamda aholi bandligini ta’minlashga oid qo‘shimcha chora-tadbirlar to‘g‘risida” 2020-yil 11-avgustdagi PQ-4804-son qarori ijrosini ta’minlash maqsadida Vazirlar Mahkamasi qaror qiladi:
 1. Belgilansinki, 2021-yil 10-apreldan boshlab:
 a) O‘zbekiston Respublikasi Bandlik va mehnat munosabatlari vazirligi tizimidagi Toshkent shahri Yashnobod tumanidagi band bo‘lmagan aholiga xizmat ko‘rsatuvchi “Ishga marhamat” monomarkazi mas’uliyati cheklangan jamiyati Toshkent shahridagi “Ishga marhamat” monomarkazi davlat muassasasi etib qayta tashkil etiladi;
 b) O‘zbekiston Respublikasi Prezidentining “Kambag‘al va ishsiz fuqarolarni tadbirkorlikka jalb qilish, ularning mehnat faolligini oshirish va kasb-hunarga o‘qitishga qaratilgan hamda aholi bandligini ta’minlashga oid qo‘shimcha chora-tadbirlar to‘g‘risida” 2020-yil 11-avgustdagi PQ-4804-son qaroriga (keyingi o‘rinlarda — Qaror) muvofiq Qoraqalpog‘iston Respublikasi va viloyatlarda “Ishga marhamat” monomarkazlari davlat muassasalari shaklida tashkil etiladi. Bunda:
 Toshkent shahridagi “Ishga marhamat” monomarkazi bosh muassasa sifatida Qoraqalpog‘iston Respublikasi va viloyatlarda tashkil etiladigan “Ishga marhamat” monomarkazlariga o‘quv-metodik jihatdan rahbarlik qiladi, ular tomonidan aholiga ko‘rsatilayotgan xizmatlar, jumladan, kasb-hunarga, tadbirkorlik ko‘nikmalariga, xorijiy tillarga o‘qitish, ichki va tashqi mehnat bozorida bandlikka ko‘maklashish, kasbiy malakani baholash bo‘yicha faoliyatni muvofiqlashtiradi;
 “Ishga marhamat” monomarkazlari faoliyatini muvofiqlashtirish, shuningdek, ular uchun kasb-hunar, xorijiy tillar hamda tadbirkorlik ko‘nikmalariga o‘qitish bo‘yicha o‘quv-metodik materiallarni ishlab chiqish maqsadida Toshkent shahridagi “Ishga marhamat” monomarkazi tuzilmasida 10 ta shtat birligidan iborat bo‘lgan “Ishga marhamat” monomarkazlari faoliyatini muvofiqlashtirish va o‘quv-metodik ta’minlash boshqarmasi tashkil etiladi.
 2. Quyidagi ta’lim muassasalarining bino va inshootlari operativ boshqaruv huquqi asosida O‘zbekiston Respublikasi Bandlik va mehnat munosabatlari vazirligiga ikki hafta muddatda berilsin:
 Oliy va o‘rta maxsus ta’lim vazirligining Nukus kommunal xo‘jaligi va xizmat ko‘rsatish kasb-hunar kollejining bir qismi va Angor politexnika kasb-hunar kolleji;
 Transport vazirligining Andijon transport va xizmat ko‘rsatish kasb-hunar kollejining bir qismi;
 Namangan viloyati hokimligi operativ boshqaruvidagi sobiq “Karbonam” mas’uliyati cheklangan jamiyatining bino va inshootlari.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari hududlarda tashkil etilayotgan aholini kasb-hunarga o‘qitish maskanlariga berilayotgan bino va inshootlarni (yoki ularning bir qismini) O‘zbekiston Respublikasi Bandlik va mehnat munosabatlari vazirligining kasb-hunarga o‘qitish markazlariga tekin foydalanish uchun ajratsin hamda zarur asbob-uskunalar bilan jihozlash choralarini ko‘rsin.
 4. Quyidagilar:
 “Ishga marhamat” monomarkazlarining maqomi, maqsad va vazifalari, huquq va majburiyatlari, faoliyatini tashkil etish hamda moliyalashtirish tartibini nazarda tutuvchi O‘zbekiston Respublikasi Bandlik va mehnat munosabatlari vazirligining “Ishga marhamat” monomarkazlari to‘g‘risidagi nizom 1-ilovaga muvofiq;
 kasb-hunarga o‘qitish markazlari maqomi, maqsadi va asosiy vazifalari, huquq va majburiyatlari, faoliyatini tashkil etish va boshqarish, shuningdek, ularni moliyalashtirish tartibini nazarda tutuvchi O‘zbekiston Respublikasi Bandlik va mehnat munosabatlari vazirligining kasb-hunarga o‘qitish markazlari to‘g‘risidagi nizom 2-ilovaga muvofiq;
 ishsiz hamda ish qidirayotgan shaxslarni mehnat bozorining joriy va istiqboldagi ehtiyojlari asosida kasbga tayyorlash va qayta tayyorlash, ularning malakasini oshirishni tashkil etish tartibini nazarda tutuvchi Ishsiz va ish qidirayotgan shaxslarni kasbga tayyorlash va qayta tayyorlash, ularning malakasini oshirishni tashkil etish tartibi to‘g‘risidagi nizom 3-ilovaga muvofiq;
 nodavlat kasb-hunarga o‘qitish muassasalarining aholi bandligini ta’minlashda ishtirokini qo‘llab-quvvatlash tartibini nazarda tutuvchi “Eng yaxshi kasbga tayyorlash dasturi” bo‘yicha nodavlat ta’lim tashkilotlari o‘rtasida ochiq tanlov o‘tkazish tartibi to‘g‘risidagi nizom 4-ilovaga muvofiq tasdiqlansin.
 5. “Ishga marhamat” monomarkazlari va kasb-hunarga o‘qitish markazlarini saqlash, qayta ta’mirlash, asbob-uskuna va jihozlar bilan ta’minlash hamda o‘qituvchi va ishlab chiqarish ta’lim ustalarining ish haqlarini to‘lash uchun Bandlikka ko‘maklashish davlat jamg‘armasiga Inqirozga qarshi kurashish jamg‘armasidan 2020-yil uchun ajratiladigan mablag‘larga qo‘shimcha ravishda 150 mlrd so‘m mablag‘ ajratilganligi inobatga olinsin.
 Belgilab qo‘yilsinki:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining “Yagona buyurtmachi xizmati” injiniring kompaniyalari “Ishga marhamat” monomarkazlari va kasb-hunarga o‘qitish markazlarini qurish, rekonstruksiya va kapital ta’mirlash ishlari buyurtmachisi hisoblanadi, shuningdek qurilish, rekonstruksiya va ta’mirlash ishlari qonunchilik hujjatlarida belgilangan tartibda amalga oshiriladi;
 “Ishga marhamat” monomarkazlari o‘quv jarayonida foydalanishi uchun asbob-uskuna va jihozlar Ishchi kasblarni ommalashtirish va rivojlantirish assotsiatsiyasi (WorldSkills Uzbekistan) talablari asosida (WorldSkills standartlari asosida) belgilangan tartibda O‘zbekiston Respublikasi Bandlik va mehnat munosabatlari vazirligi tomonidan xarid qilinadi.
 6. O‘zbekiston Respublikasi Bandlik va mehnat munosabatlari vazirligi 2021-yil avgustga qadar Bandlikka ko‘maklashish davlat jamg‘armasi mablag‘lari hisobidan “Eng yaxshi kasbga tayyorlash dasturi” bo‘yicha nodavlat ta’lim tashkilotlari o‘rtasida o‘tkaziladigan ochiq tanlovlarni shaffoflik va xolislik tamoyillariga asosan baholash, grantlar ijrosini monitoring qilish hamda natijadorligini aniqlashni “onlayn” rejimda amalga oshirish imkonini beruvchi elektron dasturiy ta’minot ishlab chiqilishini ta’minlasin.
 Bunda “Eng yaxshi kasbga tayyorlash dasturi” bo‘yicha nodavlat ta’lim tashkilotlari o‘rtasida ochiq tanlov o‘tkazish ishlari ushbu qaror bilan tashkil etilgan Kambag‘al va ishsiz fuqarolarni kasb-hunarga o‘rgatish va ularning mehnat faolligini oshirish bo‘yicha respublika ishchi guruhi tomonidan muvofiqlashtiriladi.
 Belgilansinki:
 tanlov tashkilotchilari tanlov g‘oliblari aniqlangandan keyin uch kun muddatda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga tanlov g‘oliblari to‘g‘risidagi ma’lumotni taqdim etadi;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tanlov g‘oliblarini ular tomonidan bino va inshootga zarurat bo‘lgan taqdirda, o‘n besh kun muddatda ijara to‘lovlari bevosita tanlov g‘olibi tomonidan to‘lanishi sharti bilan maqbul shart-sharoitlarga ega binolar bilan ta’minlash choralarini ko‘radi;
 tanlov g‘oliblariga grant ajratish bilan bog‘liq xarajatlar Bandlikka ko‘maklashish davlat jamg‘armasi hisobidan moliyalashtiriladi.
 7. O‘zbekiston Respublikasi Bandlik va mehnat munosabatlari vazirligining quyidagilar to‘g‘risidagi takliflari ma’qullansin:
 a) jamoat ishlarida, shuningdek, bandlikni ta’minlash bo‘yicha subsidiya ajratilishida shaffoflikni ta’minlash, suiiste’molliklarning oldini olish maqsadida jamoat ishlarida ishtirok etayotgan va bandlikni rag‘batlantiruvchi subsidiyalar ajratilayotgan fuqarolarning biometrik avtorizatsiya hamda GPS-trekking tizimlarini joriy etish;
 b) mehnat organlariga murojaat etayotgan, ayniqsa, ishsiz yoshlar va xotin-qizlar, chet eldan qaytib kelayotgan mehnat migrantlarini mehnat bozoriga moslashtirish (reintegratsiya qilish), jumladan, ular bilan yakka tartibda suhbatlar o‘tkazish asosida ijtimoiy, psixologik va boshqa sinab ko‘rish usullaridan foydalangan holda har bir shaxsning sog‘ligini, kasbiy qiziqishini, qobiliyatini, shaxsiy xususiyatlarini o‘rganib, kasb-hunarga moyilligini aniqlash, ish beruvchi bilan suhbatga tayyorlash, mehnat jamoasida ishlash ko‘nikmalariga o‘rgatish, mehnat faolligini oshirishga rag‘batlantirish maqsadida autsorsing shartlarida psixolog mutaxassislarni jalb etish;
 psixolog mutaxassislar mehnatiga Bandlikka ko‘maklashish davlat jamg‘armasi mablag‘lari hisobidan haq to‘lash;
 v) 2021-yil 1-mayga qadar aholi bandligiga ko‘maklashish markazlarini ishga joylashtirishga yo‘llanma berilayotgan ishsizlarning elektron anketasi va shaxsiy rezyumesini shakllantirish maqsadida zarur jihoz va moslamalar (raqamli fotokamera va planshet) bilan ta’minlash;
 g) mazkur bandning “a” va “v” kichik bandlarida nazarda tutilgan jihoz va moslamalarni xarid qilish bilan bog‘liq xarajatlarni Bandlikka ko‘maklashish davlat jamg‘armasi mablag‘lari hisobidan amalga oshirish.
 8. Shunday tartib o‘rnatilsinki, unga muvofiq:
 hududda vaqtincha turgan joyi bo‘yicha ro‘yxatga olingan hamda vaqtincha yashash joyiga ega bo‘lgan fuqarolar ushbu hududda joylashgan mehnat organi tomonidan qonunchilik hujjatlarida belgilangan tartibda ish qidirayotgan shaxs sifatida ro‘yxatga olinishi mumkin. Bunda ularga qonunchilik hujjatlarida belgilangan tartibda ish qidirayotgan shaxslarga taqdim etiladigan barcha bandlik xizmatlari turi va shaklidan qat’i nazar, ko‘rsatiladi hamda uning xarajatlari xizmat ko‘rsatayotgan mehnat organlarining xarajatlar smetasida Bandlikka ko‘maklashish davlat jamg‘armasining mazkur maqsadlar uchun nazarda tutilgan mablag‘lari hisobidan moliyalashtiriladi;
 mehnat organlari tomonidan ish qidirayotgan shaxs sifatida ro‘yxatga olingan vaqtincha turgan joyi bo‘yicha ro‘yxatdagi hamda vaqtincha yashash joyiga ega bo‘lgan fuqarolarni tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish qonunchilik hujjatlari hamda mazkur qarorda belgilangan tartibda amalga oshiriladi;
 mehnat organlari tomonidan ish qidirayotgan va ishsiz shaxs sifatida ro‘yxatga olingan shaxslarni ishga joylashtirish 5-ilovaga muvofiq shakllardagi ishga joylashtirishga doir yo‘llanma va ishga joylashishga ko‘maklashish yuzasidan murojaatnoma berish orqali amalga oshiriladi.
 9. O‘zbekiston Respublikasi Bandlik va mehnat munosabatlari vazirligi 2021-yil 1-mayga qadar mehnat organlari tomonidan aholiga ko‘rsatilayotgan xizmatlar sifatini monitoring qilish maqsadida Vazirlik markaziy apparati huzurida aholi bandligiga ko‘maklashish markazlari faoliyatini videokuzatuv kameralari va “abkm.mehnat.uz” tizimi orqali doimiy nazorat qilish imkonini beruvchi Situatsion tezkor markazni tashkil etsin. Bunda:
 a) O‘zbekiston Respublikasi Bandlik va mehnat munosabatlari vazirligi tizimidagi “Mehnat sohasidagi loyihalarni boshqarish markazi” mas’uliyati cheklangan jamiyati Situatsion tezkor markaz faoliyatini tashkil etish va yuritish uchun mas’ul etib belgilansin;
 b) Situatsion tezkor markazni tashkil etish va kerakli uskunalarni xarid qilish Jahon bankining “O‘zbekistonda ijtimoiy himoya tizimini mustahkamlash” loyihasi doirasida jalb etilayotgan kreditlar hisobidan amalga oshirilsin;
 v) quyidagilar Situatsion tezkor markazning asosiy maqsad va vazifalari etib belgilansin:
 jismoniy va yuridik shaxslarga bandlik sohasida xizmatlar ko‘rsatishda shaffof tizimni yaratish;
 aholi bandligiga ko‘maklashish markazlari faoliyati samaradorligini monitoring qilish;
 sohada yuzaga kelishi mumkin bo‘lgan korrupsiyani keltirib chiqaruvchi omillar bo‘yicha ma’lumotlarni yig‘ish, tizimlashtirish, jamlash va tahlil qilish;
 aholi bandligiga ko‘maklashish markazlari tomonidan ko‘rsatilgan xizmatlarni fuqarolar tomonidan baholash imkoniyatini yaratish.
 10. O‘zbekiston Respublikasi Hukumatining 6-ilovaga muvofiq ayrim qarorlariga o‘zgartirish va qo‘shimchalar kiritilsin.
 11. O‘zbekiston Respublikasi Bandlik va mehnat munosabatlari vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi bandlik va mehnat munosabatlari vaziri N.B. Xusanov zimmasiga yuklansin.
 1. Mazkur Nizom Bandlik va mehnat munosabatlari vazirligining “Ishga marhamat” monomarkazlari (keyingi o‘rinlarda — monomarkaz) maqomi, maqsad va vazifalari, huquq va majburiyatlari, faoliyatini tashkil etish tartibini belgilaydi.
 2. Monomarkazlar ishsiz va ish qidirayotgan shaxslarga xizmat ko‘rsatuvchi davlat muassasasi hisoblanadi.
 Monomarkazlar Bandlik va mehnat munosabatlari vazirligining (keyingi o‘rinlarda — Vazirlik) Qoraqalpog‘iston Respublikasi, viloyatlar va Toshkent shahridagi band bo‘lmagan aholiga xizmat ko‘rsatuvchi monomarkazlari tizimidan iborat.
 3. Toshkent shahridagi “Ishga marhamat” monomarkazi bosh muassasa sifatida Qoraqalpog‘iston Respublikasi va viloyatlarda tashkil etiladigan monomarkazlarga o‘quv-metodik jihatdan rahbarlik qiladi, ular tomonidan aholiga ko‘rsatilayotgan xizmatlar, jumladan, kasb-hunarga, tadbirkorlik ko‘nikmalariga, xorijiy tillarga o‘qitish, kasbiy malakani baholash bo‘yicha faoliyatni muvofiqlashtiradi.
 4. Monomarkazlar faoliyatini muvofiqlashtirish, shuningdek, ular uchun kasb-hunar, xorijiy tillar hamda tadbirkorlik ko‘nikmalariga o‘qitish bo‘yicha o‘quv-metodik materiallar Toshkent shahridagi “Ishga marhamat” monomarkazi tarkibidagi monomarkazlar faoliyatini muvofiqlashtirish va o‘quv-metodik ta’minlash boshqarmasi tomonidan ishlab chiqiladi.
 5. Monomarkazlarning xodimlari malakasini oshirishni tashkil etish Vazirlik tizimidagi mehnat organlari xodimlari malakasini oshirish respublika kurslarida amalga oshiriladi. Bunda Toshkent shahridagi “Ishga marhamat” monomarkazi xodimlari malaka oshirish jarayoniga jalb etiladi va malaka oshirish jarayonida amaliyot mashg‘ulotlari Toshkent shahridagi “Ishga marhamat” monomarkazida olib boriladi.
 6. Monomarkazlar o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Vazirlikning qarorlariga, mazkur Nizom hamda boshqa qonunchilik hujjatlariga, shuningdek, o‘z ustaviga amal qiladi.
 7. Monomarkazlar ustavi Vazirlik tomonidan tasdiqlanadi.
 8. Monomarkazlarni moddiy-texnik ta’minlash va saqlash xarajatlari O‘zbekiston Respublikasi Bandlikka ko‘maklashish davlat jamg‘armasi (keyingi o‘rinlarda — Davlat jamg‘armasi) mablag‘lari, xo‘jalik faoliyati natijasida tushgan mablag‘lar va qonunchilik hujjatlari bilan taqiqlanmagan boshqa manbalar hisobidan moliyalashtiriladi.
 9. Monomarkazlarning tarkibiy tuzilmasi, shtatlar jadvali, rahbar, o‘qituvchi va boshqa xodimlarning mehnatiga haq to‘lash tizimi Bandlik va mehnat munosabatlari vazirligi tomonidan Moliya vazirligi bilan kelishilgan holda tasdiqlanadi. Bunda Toshkent shahar “Ishga marhamat” monomarkazining amaldagi xodimlar mehnatiga haq to‘lash tizimi saqlab qolinadi hamda yangidan tashkil etilayotgan “Ishga marhamat” monomarkazlari xodimlariga ham tatbiq etiladi.
 10. Monomarkazlar faoliyati hududiy jihatdan tegishliligi bo‘yicha Qoraqalpog‘iston Respublikasi Bandlik va mehnat munosabatlari vazirligi, viloyatlar bandlik bosh boshqarmalari tomonidan muvofiqlashtiriladi.
 11. Monomarkazlarning o‘quv-metodik faoliyati Bandlik va mehnat munosabatlari vazirligi hamda Oliy va o‘rta maxsus ta’lim vazirligi tomonidan belgilangan tartibda muvofiqlashtiriladi.
 12. Monomarkazlar yuridik shaxs hisoblanadi, o‘zining mustaqil balansiga, alohida mol-mulkiga, O‘zbekiston Respublikasi Davlat gerbi tasviri tushirilgan, nomi davlat tilida yozilgan muhrga, shtampga, davlat namunasidagi blankalarga, O‘zbekiston Respublikasi Moliya vazirligining G‘aznachiligida, shu jumladan, xorijiy valyutadagi va boshqa hisobvaraqlariga, rekvizitlariga ega bo‘ladi, o‘z nomidan shartnomalar tuzadi, mulkiy yoki shaxsiy nomulkiy huquqlarni amalga oshiradi, yuklangan majburiyatlarni bajaradi hamda sud, arbitraj organlarida da’vogar va javobgar bo‘ladi.
 13. Monomarkazlarining asosiy maqsadi ishsiz va ish qidirayotgan shaxslarni kasb-hunarga, tadbirkorlikka va xorijiy tillarga o‘qitish, shuningdek, belgilangan tartibda xorijga vaqtincha ishga joylashish uchun ketayotgan fuqarolarni oldindan moslashtirish, shu jumladan, ularni kasb-hunar, tadbirkorlik va chet tillariga o‘qitishdan iborat.
 14. Quyidagilar monomarkazlarning asosiy vazifalari hisoblanadi:
 band bo‘lmagan aholini servis va xizmat ko‘rsatish, texnika, umumqurilish, qishloq xo‘jaligi sohalari, raqamli texnologiyalar bo‘yicha hamda ichki va tashqi mehnat bozorida talab yuqori bo‘lgan boshqa kasblarga o‘qitish, qayta o‘qitish va malakasini oshirish;
 texnikum, kollej yoki oliy ta’lim muassasasiga o‘qishga kirmagan hamda kasb egallash istagidagi yetim bolalar va ota-ona qaramog‘idan mahrum bo‘lgan bolalarni kasb-hunarga o‘qitish;
 xorijiy tillarga o‘qitish;
 tadbirkorlik asoslari va moliyaviy savodxonlikka o‘qitish;
 ishchi kasblarini rivojlantirish va ommalashtirish;
 xorijiy ish beruvchilarning talablariga asosan ishchi kuchini tayyorlash;
 kasb faoliyatini amalga oshirish uchun talab qilinadigan bilimlar, mahorat, malaka va ko‘nikmalar, shaxsiy va kasbiy bilim va ko‘nikmalarni baholash;
 xorijda vaqtincha mehnat faoliyatini amalga oshirmoqchi bo‘lgan fuqarolarni kasb-hunarga va xorijiy tillarga o‘qitish, ular bilan oldindan moslashtirish tadbirlarini amalga oshirish, xorijda ishlash uchun talab etiladigan hujjatlarni rasmiylashtirishda ko‘maklashish.
 Ushbu vazifalarni bajarish uchun monomarkazlar tomonidan xorijiy tajribaga, kasb-hunarga, tadbirkorlik ko‘nikmalariga va xorijiy tillarga o‘qitishning innovatsion texnologiyalari joriy etish, jumladan:
 monomarkazlarda kasb-hunarga o‘qitish jarayoniga yuqori malakali o‘qituvchi va ishlab chiqarish ta’lim ustalarini jalb etish, zarur hollarda WorldSkills va boshqa xalqaro standartlarga asosan ularning malakasini oshirib borishni ta’minlash;
 ishsiz va ish qidirayotgan shaxslarni mehnat bozorining joriy hamda istiqboldagi ehtiyojlari asosida qisqa muddatlarda zamonaviy kasbiy ko‘nikmalarga o‘qitishning samarali innovatsion dasturlarini ishlab chiqish;
 monomarkazlar bitiruvchilarining kasbiy malakasini milliy va WorldSkills standartlari asosida baholash, shuningdek, baholashdan muvaffaqiyatli o‘tgan bitiruvchilarga mamlakat hududida va xalqaro darajada tan olinadigan Skills pasporti berilishini yo‘lga qo‘yish va ularni Tasdiqlangan malakaga ega shaxslar milliy reyestriga o‘rnatilgan tartibda kiritish;
 kasb-hunarga o‘qitish va bilim va ko‘nikmalarni baholashga doir turli tanlovlar o‘tkazish, WorldSkills standartlari asosida ishchi kasblar bo‘yicha milliy va mintaqaviy chempionatlarni o‘tkazish;
 ta’lim faoliyatini amalga oshirish huquqiga ega bo‘lgan, hududlarning asosan qishloq va chekka joylari, chegara hududlarini qamrab olgan holda ishsiz va ish qidirayotgan shaxslar, ayniqsa, kambag‘al fuqarolar, yoshlar va xotin-qizlarni kasb-hunarga, xorijiy tillar yoki tadbirkorlik ko‘nikmalariga o‘qitishni zimmasiga olgan, o‘quv dasturi va qo‘llanmalariga ega, o‘qish jarayonida axborot-kommunikatsiya vositalaridan va innovatsion o‘qitish uslublaridan keng foydalanadigan nodavlat kasb-hunarga o‘qitish muassasalari bilan hamkorlik qilish;
 band bo‘lmagan aholini ish bilan ta’minlashga doir hududiy va tarmoq dasturlarini amalga oshirishda o‘z vakolatlari doirasida ishtirok etish;
 o‘z vakolatlari doirasida xalqaro hamkorlikni yo‘lga qo‘yish va mustahkamlash;
 aholini monomarkazlarda kasb-hunarga tayyorlash, qayta tayyorlash va ularning malakasini oshirish, tadbirkorlik asoslariga va xorijiy tillarga o‘qitish, bilim va ko‘nikmalarni baholash, ishga joylashtirishga ko‘maklashish va xorijga vaqtincha ishga joylashish uchun ketayotgan fuqarolarni tayyorlash masalalari bo‘yicha ommaviy axborot vositalari, ijtimoiy tarmoqlarda muntazam targ‘ibot-tashviqot va axborot-tushuntirish tadbirlari amalga oshiriladi.
 15. Monomarkazlar quyidagi huquqlarga ega:
 o‘z nomidan vakolati doirasida yuridik va jismoniy shaxslar bilan shartnomalar, kelishuvlar va boshqa huquqiy hujjatlar tuzish;
 qonunchilik hujjatlari bilan taqiqlanmagan va ushbu Nizomga zid bo‘lmagan faoliyat turlarini amalga oshirish;
 o‘qitish sifati, o‘qituvchilar, ishlab chiqarish ta’limi ustalari, xodimlarning boshqa toifalarining mehnat faoliyati samaradorligini va raqobatbardoshligini oshirish, sohaga ilg‘or mehnat, o‘quv-metodik tajribalarni joriy etish maqsadida turli tanlovlar, tadbirlar, reklama faoliyati, ommaviy-axborot vositalarida ko‘rsatuvlar, eshittirishlar, chiqishlar tashkil qilish;
 budjetdan tashqari mablag‘larni jalb qilish maqsadida o‘quv jarayonlari davomida tayyorlangan mahsulotlarni (tovar, ish, xizmatlarni) sotish;
 o‘quv jarayoniga xorijiy mutaxassislarni jalb etish;
 o‘quvchilarga xalqaro darajadagi sertifikatni (guvohnoma, diplom va boshqa hujjatlar) berish;
 o‘quv jarayonida ishlab chiqarilgan yarim tayyor, tayyor mahsulotlarni (tovar, ish, xizmatlarni) o‘z hududida joylashgan ko‘rgazmali pavilonlar va yarmarkalar hamda elektron tijorat orqali namoyish qilish va sotish (tushgan mablag‘larni o‘quv jarayoni uchun zarur bo‘lgan ehtiyot qismlar va xomashyo materiallarini xarid qilish, xodimlar malakasini oshirish va ularni rag‘batlantirish uchun sarflashga yo‘naltirish sharti bilan);
 o‘qitishdan tushadigan mablag‘lar hamda qonunchilik hujjatlarida taqiqlanmagan boshqa manbalardan tushgan mablag‘larni aholiga sifatli xizmat ko‘rsatish bo‘yicha moddiy-texnik bazani rivojlantirishga va o‘qitish jarayonini zamonaviy o‘quv-texnik vositalar, mebellar bilan jihozlashga, xodimlarni ijtimoiy himoya qilishga va ularning faoliyat samaradorligini oshirishni rag‘batlantirishga sarflash;
 monomarkazlarda hududiy mehnat organlari tomonidan ro‘yxatga olingan ishsiz va ish qidirayotgan shaxslar, shuningdek, o‘zini o‘zi band qilgan shaxslar hamda “lbr-migrtin” dasturiy majmuasida ro‘yxatga olingan fuqarolarni Davlat jamg‘armasi mablag‘lari hisobidan tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish buyurtmachi hamda o‘quv markazi o‘rtasida belgilangan tartibda to‘g‘ridan to‘g‘ri shartnomalar tuzish asosida amalga oshiriladi.
 Davlat jamg‘armasi va o‘z mablag‘laridan samarali foydalanishi hamda mablag‘ bilan ta’minlashning muqobil manbalarini, shu jumladan, tashkilotlar o‘z mablag‘larini, homiy xayriyalari, xorijiy investitsiyalarni jalb etishi mumkin.
 Monomarkazlar qonunchilik hujjatlariga muvofiq boshqa huquqlarga ham ega bo‘lishi mumkin.
 16. Monomarkazlar:
 qonunchilik hujjatlari, Vazirlikning hujjatlari va topshiriqlarida belgilangan vazifalarni bajarishi;
 ishsiz va kambag‘al aholida tadbirkorlik ko‘nikmalarini shakllantirish uchun olti oydan oshmaydigan o‘qitishni tashkil etishi hamda tadbirkorlik ko‘nikmalarini shakllantirish borasida Biznes va tadbirkorlik oliy maktabi bilan hamkorlikda faoliyat olib borishi;
 fuqarolarni ilg‘or pedagogik va axborot-kommunikatsiya texnologiyalari, zamonaviy kasb standartlari, o‘quv dasturlari, darsliklar va boshqa o‘quv-metodik materiallar asosida mehnat bozorida talab yuqori bo‘lgan kasb-hunarga o‘qitishi;
 xorijiy tashkilotlar bilan hamkorlikda o‘qituvchilar va muhandis-ustalar malakasini ilg‘or xorijiy tajribalar asosida muntazam oshirib borishi;
 mehnat muhofazasi, texnika xavfsizligi hamda sanitariya qoidalari, normalari va gigiyena normativlari talablariga javob beradigan o‘quv va mehnat sharoitlarini yaratishi mumkin.
 Monomarkazlar qonunchilik hujjatlariga muvofiq boshqa majburiyatlarni ham bajarishi mumkin.
 17. Monomarkazga O‘zbekiston Respublikasi bandlik va mehnat munosabatlari vaziri tomonidan (tegishlicha Qoraqalpog‘iston Respublikasi bandlik va mehnat munosabatlari vaziri, viloyatlar va Toshkent shahar bandlik bosh boshqarmalari boshliqlari tavsiyasiga ko‘ra) lavozimga tayinlanadigan va lavozimdan ozod etiladigan direktor rahbarlik qiladi.
 Monomarkaz direktorining O‘zbekiston Respublikasi bandlik va mehnat munosabatlari vaziri tomonidan lavozimga tayinlanadigan va lavozimdan ozod etiladigan uch nafar o‘rinbosari, shu jumladan, bir nafar birinchi o‘rinbosari bo‘ladi.
 18. Direktor:
 monomarkaz faoliyatiga rahbarlik qiladi va zimmasiga yuklangan vazifalar bajarilishi uchun shaxsan javob beradi;
 o‘rinbosarlari vakolatlarini o‘rnatilgan tartibda belgilaydi, ular o‘rtasida vazifalarni taqsimlaydi, monomarkaz tarkibiy bo‘linmalari rahbarlari vakolatlarini, ularning faoliyat uchun javobgarligini belgilaydi;
 qonunchilik hujjatlariga asosan monomarkaz nomidan ish olib boradi, barcha tashkilotlarda uning vakili sifatida qatnashadi, shartnomalar tuzadi, ishonchnomalar beradi;
 monomarkaz tarkibiy bo‘linmalari to‘g‘risidagi nizomlarni tasdiqlaydi;
 monomarkaz tarkibiy bo‘linmalari rahbarlarini lavozimga tayinlaydi va lavozimidan ozod qiladi;
 monomarkaz o‘qituvchilari, muhandis-ustalari va boshqa xodimlari bilan mehnat shartnomalarini tuzadi va bekor qiladi;
 monomarkaz xodimlari va o‘quvchilari uchun bajarilishi majburiy bo‘lgan buyruqlar chiqaradi va ko‘rsatmalar beradi;
 monomarkazning tashkiliy va moliyaviy faoliyati masalalarini hal qiladi;
 monomarkazning mol-mulkiga egalik qilish, foydalanish va tasarruf etish bo‘yicha qonunchilik hujjatlarida belgilangan tartibda qarorlar qabul qiladi;
 nodavlat kasb-hunarga o‘qitish muassasalarini tashkil etayotgan xususiy investorlarga davlat yordami sifatida ko‘rsatish maqsadida nodavlat kasb-hunarga o‘qitish tashkilotlarini tashkil etish uchun monomarkazning binolari yoki ularning bir qismini, shuningdek, mahalliy davlat hokimiyati organlari va fuqarolarning o‘zini o‘zi boshqarish organlari tavsiyasiga ko‘ra bo‘sh turgan boshqa binolar yoki ularning bir qismini operativ boshqaruvga yoki uzoq muddatli imtiyozli ijaraga beradi;
 monomarkazning xarajatlar smetasini tasdiqlaydi;
 mehnat faoliyatida erishgan yutuqlari uchun asosiy ish haqiga ustama va qo‘shimcha haqlar belgilash orqali monomarkaz o‘qituvchilari, muhandis-ustalari va boshqa xodimlarini Davlat jamg‘armasi hamda budjetdan tashqari mablag‘lar hisobidan rag‘batlantirish masalalarini hal etadi;
 mehnat qonunchiligiga asosan xodimlarga jamoa shartnomasi va ichki mehnat tartibi qoidalarini buzganligi uchun intizomiy jazo choralarini belgilaydi.
 19. Monomarkazlarining tashkiliy tuzilmasi va shtatlar jadvali qonunchilik hujjatlari talablari asosida ishlab chiqiladi, tasdiqlanadi hamda ro‘yxatdan o‘tkaziladi.
 20. Monomarkazlar faoliyatiga taalluqli ilmiy va o‘quv-metodik masalalarni ko‘rib chiqish uchun direktor huzurida kollegial organ hisoblangan O‘quv-metodik kengash (keyingi o‘rinlarda — Kengash) tashkil etiladi.
 Kengash tarkibi direktor tomonidan tasdiqlanadi. Direktor Kengash raisi hisoblanadi. Kengash tarkibiga Vazirlik tizimining tajribali xodimlari, hamkor tashkilotlarning mutasaddi vakillari, Monomarkaz direktori o‘rinbosarlari, tarkibiy bo‘linmalari rahbarlari, Kengash kotibi, tajribali o‘qituvchilar va muhandis-ustalar kiradi.
 21. Kengash:
 yillik ish rejasini va boshqa tegishli hujjatlarni tasdiqlaydi;
 budjetdan tashqari mablag‘lar tushumi va sarf-xarajat hisobotlarini ko‘rib chiqadi;
 o‘quv-metodik jarayonni tashkil etish, moddiy-texnik bazadan unumli foydalanish masalalarini ko‘rib chiqadi;
 ustaxonalar, o‘quv xonalari, binolar va jihozlarning sanitariya-gigiyenik holati, texnika xavfsizligi va mehnatni muhofaza qilish, xodimlar salomatligini himoya qilish masalalarini muhokama qiladi va tegishli qarorlar qabul qiladi;
 fuqarolarni o‘qishga qabul qilish, kasb-hunarga tayyorlash, qayta tayyorlash va malakasini oshirish hamda kasbiy malakani baholash jarayoni, bitiruv malaka imtihonlarini topshirish va kasb-hunarga o‘qitishni yakunlash yuzasidan tegishli bo‘linmalar rahbarlari, o‘qituvchilar va muhandis-ustalar hisobotlarini eshitadi;
 direktor o‘rinbosarlari, tarkibiy bo‘linmalar rahbarlari, o‘qituvchilar, muhandis-ustalar va boshqa xodimlar faoliyati to‘g‘risidagi axborotlarni eshitadi;
 kasb-hunarga o‘qitishning ilg‘or o‘quv-metodik, pedagogik va axborot-kommunikatsiya texnologiyalaridan foydalanishni tatbiq etish choralarini ko‘radi;
 o‘quvchilarni kursdan chetlashtirish, o‘qishga tiklash, bitiruvchilarga o‘qishni tamomlaganlik to‘g‘risidagi hujjatlar, shu jumladan, ularning dublikatini berish masalalarini ko‘rib chiqadi;
 yuqori malakali o‘qituvchilar va muhandis-ustalar ish tajribasini o‘rganish va ommalashtirish, ularni davlat mukofotlariga tavsiya etish, o‘qituvchilarga metodik yordam ko‘rsatish ishlarini tashkil etadi;
 o‘z vakolati doirasida ichki hujjatlarni tasdiqlash va ularning bajarilishini nazorat qilish va monomarkazlar faoliyatini tartibga solishning boshqa masalalarini hal qiladi.
 Kengash faoliyati masalalari monomarkaz ustavida belgilanadi.
 22. Monomarkazlar tarkibida kasaba uyushmasi, O‘zbekiston Yoshlar ittifoqi va boshqa jamoatchilik tuzilmalari tashkil etilishi mumkin.
 23. Monomarkazda hududiy mehnat organlari tomonidan ro‘yxatga olingan ishsiz va ish qidirayotgan shaxslar, shuningdek, o‘zini o‘zi band qilgan shaxslar hamda “labor-migration” dasturiy majmuasida ro‘yxatga olingan fuqarolarni tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish Davlat jamg‘armasi mablag‘lari hisobidan to‘g‘ridan to‘g‘ri shartnomaga asosan bepul amalga oshiriladi.
 24. Ushbu Nizomning 23-bandida nazarda tutilgandan tashqari shaxslarni tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish fuqarolarning o‘z mablag‘lari, buyurtmachilar mablag‘lari va qonunchilik hujjatlari bilan taqiqlanmagan boshqa manbalar hisobidan amalga oshirilishi mumkin.
 25. Kasb-hunarga, tadbirkorlikka, xorijiy tillarga o‘qitish, qayta tayyorlash va malaka oshirish yil davomida uzluksiz, o‘qitish jarayonini boshlash esa guruhlar o‘quvchilar bilan to‘ldirilish holatiga ko‘ra amalga oshiriladi. O‘qitish rejasida kasb yo‘nalishlari (kasblar, mutaxassisliklar, ixtisosliklar yoki malaka turlari) va boshqa zarur o‘qitish parametrlari ko‘rsatiladi.
 O‘qitish rejasining asosiy ko‘rsatkichlari (kasbiy yo‘nalishlar va bilim va ko‘nikmalarni baholash parametrlari bo‘yicha) aholini kasb-hunarga o‘qitish imkoniyatlaridan xabardor qilish, ayniqsa, aholining ishsiz, band bo‘lmagan va kambag‘al toifalari uchun belgilangan iqtisodiy-ijtimoiy kafolatlarni ro‘yobga chiqarish imkoniyatlarini ehtiyojmand fuqarolarga yetkazish maqsadlarida muntazam ravishda ommaviy axborot vositalari orqali va ijtimoiy tarmoqlarda e’lon qilib boriladi.
 26. Kasb-hunarga o‘qitish quyidagi turlar bo‘yicha amalga oshiriladi:
 uzoq muddatli o‘qitish — o‘quv jarayoni o‘ttiz haftadan qirq haftagacha davom etadi;
 o‘rta muddatli o‘qitish — o‘quv jarayoni besh haftadan yigirma besh haftagacha davom etadi;
 qisqa muddatli o‘qitish — o‘quv jarayoni to‘rt haftagacha davom etadi;
 ishlab chiqarishda kasb-hunarga o‘qitish — o‘quv jarayoni ish beruvchida bir vaqtning o‘zida olib boriladigan mehnat faoliyati bilan bevosita bog‘liq bo‘lib, bir nafar o‘quvchi uchun kelgusida ish beruvchida ishga joylashtirilgan holda kasb-hunarga tayyorlashdan (stajirovkadan) o‘tishi yigirma besh haftagacha davom etadi;
 maqsadli o‘qitish — o‘quv jarayoni to‘rt haftagacha davom etadi.
 Uzoq muddatli va o‘rta muddatli kasb-hunarga o‘qitish monomarkaz, ish beruvchi, mahalliy mehnat organi va ishsiz shaxs o‘rtasida tuziladigan to‘rt tomonlama shartnoma asosida amalga oshiriladi.
 Agar ishsiz shaxs o‘qish tugagach, jismoniy va yuridik shaxslar uchun ish haqini (mehnat daromadini) olishga qaratilgan xizmatlarni ko‘rsatish, ishlarni bajarish bo‘yicha mehnat faoliyatini mustaqil ravishda amalga oshirish majburiyatini hamda o‘zini o‘zi band qilgan shaxs sifatida ro‘yxatdan o‘tishni o‘z zimmasiga oladigan bo‘lsa, o‘rta muddatli o‘qitishga doir shartnoma tuzilayotganda ish beruvchining ishtirok etishi talab qilinmaydi.
 Bunday holatda o‘qitish monomarkaz, mahalliy mehnat organi va ishsiz shaxs o‘rtasida tuziladigan ijtimoiy shartnomaga asosan tashkil etiladi.
 27. O‘qitish jarayonida o‘quvchilar o‘qish kurslari bo‘yicha guruhlarga, o‘qitish yo‘nalishlari bo‘yicha bo‘linmalarga birlashtiriladi.
 Guruhlarni o‘quvchilar bilan to‘ldirish monomarkazlar rahbariyati tomonidan mustaqil belgilanadi, biroq har bir guruhdagi o‘quvchilar soni o‘qitish yo‘nalishlari xususiyatlaridan kelib chiqib, yigirma nafardan oshmasligi kerak.
 O‘qitish muddatlari, o‘quv jarayoni va ishlab chiqarish amaliyoti davomiyligi Bandlik va mehnat munosabatlari vazirligi tomonidan tasdiqlanadigan o‘quv dasturlari asosida belgilanadi.
 28. Bunda kasb-hunarga o‘qitishni amalga oshirishning asosiy maqsadlari quyidagilardan iborat bo‘ladi:
 o‘quvchilar bilimlari, malakasi va ko‘nikmalarining tegishli kasbiy faoliyat (kasblar, mutaxassisliklar) turlari bo‘yicha belgilangan kasb standartlariga mosligini ta’minlash;
 olingan nazariy bilimlarni amaliy ko‘nikmalar bilan mustahkamlash hamda o‘quvchilarda tegishli kasbiy faoliyat (kasblar) turlari bo‘yicha zarur bilim va ko‘nikmalarning shakllanishini ta’minlash;
 o‘quvchilarning bilim darajasi va amaliy ko‘nikmalarini baholash.
 29. Monomarkazlarning o‘quv dasturlari tegishli kasbiy faoliyat (kasblar, mutaxassisliklar) yo‘nalishlari bo‘yicha zarur mavzularni o‘z ichiga oladi.
 O‘quvchilarning ishlab chiqarish va o‘qitish amaliyotini tashkil qilish va o‘tkazish o‘qitishning zamonaviy innovatsion uslublarini qo‘llagan holda, kasbiy ta’limning fan va ishlab chiqarish bilan o‘zaro hamkorligi asosida amalga oshiriladi.
 Tadbirkorlikka va xorijiy tillarga o‘qitish alohida o‘qitish kurslari yoki modul tizimida — kasb-hunarga o‘qitishga qo‘shib olib boriladi.
 30. Monomarkazlar bitiruvchilarining kasbiy malakasini WorldSkills standartlari asosida baholash, shuningdek, baholashdan muvaffaqiyatli o‘tgan bitiruvchilarga O‘zbekiston Respublikasida va xorijiy davlatlarda tan olinadigan Skills pasporti beriladi.
 Bunda kasbiy malakasi tasdiqlangan bitiruvchilarning yagona reyestri yuritiladi.
 Monomarkazlar tomonidan bitiruvchilarga belgilangan shakl va talablarga muvofiq bo‘lgan:
 o‘qishni tamomlaganlikni tasdiqlovchi hujjat;
 kasbiy malakasini WorldSkills standartlari asosida baholashdan muvaffaqiyatli o‘tgan bitiruvchilarga O‘zbekiston Respublikasida va xorijiy davlatlarda tan olinadigan Skills pasporti beriladi.
 Monomarkaz tomonidan bitiruvchilarga berilgan o‘qishni tamomlaganlikni tasdiqlovchi hujjat hamda Skills pasporti o‘rta maxsus, kasb-hunar ta’limi diplomi darajasiga tenglashtiriladi hamda egallagan bilimlarni mehnat faoliyatida qo‘llash huquqini beradi, biroq ta’limning keyingi turini davom ettirish uchun asos hisoblanmaydi.
 31. Monomarkazlarda aholining bilim, ko‘nikma va malaka darajasini baholash uchun tashkil etiladigan Kasbiy kompetensiyalarni baholash markazining asosiy vazifalari quyidagilardan iborat:
 talabgorlarning bilim, ko‘nikma va malakasini milliy va xalqaro (Worldskills va boshqa) standartlarga muvofiq mustaqil va xolis baholash;
 keng va tor ixtisosliklar bo‘yicha ishchilarga malaka razryadlarini va mutaxassislarga malaka toifalarini berish;
 talabgorning mavjud bilim, ko‘nikma va malakasi belgilangan kasb standartlariga mosligini aniqlash;
 kasb malakalari bo‘yicha normativ hujjatlar va standartlarni ishlab chiqishda qatnashish.
 Kompetensiyalarni baholash markazi o‘z faoliyati samaradorligini ta’minlash uchun taalluqli boshqa vazifalarni ham bajarishi mumkin.
 32. Toshkent shahridagi “Ishga marhamat” monomarkazi tarkibidagi Kompetensiyalarni baholash markazi Qoraqalpog‘iston Respublikasi va viloyatlar monomarkazlarida fuqarolarning bilim, ko‘nikma va malakalarini baholash uchun zarur bo‘lgan metodik hujjatlar va tavsiyalar ishlab chiqadi hamda Bandlik va mehnat munosabatlari vazirligi tizimidagi monomarkazlar hamda kasb-hunarga o‘qitish tashkilotlarida bilim, ko‘nikma va malakani baholash talablariga rioya qilinishini muvofiqlashtiradi.
 33. Monomarkazda xorijda vaqtincha mehnat faoliyatini amalga oshirmoqchi bo‘lgan fuqarolarni tayyorlash bo‘yicha quyidagi xizmatlar ko‘rsatiladi:
 kasb-hunarga o‘qitish;
 xorijiy tillarga o‘qitish;
 xorijiy davlatlarning qonunchiligi va mehnat qilish sharoitlarini o‘rgatish va boshqa kerakli ma’lumotlar berish bo‘yicha moslashtirish tadbirlarini amalga oshirish;
 xorijda ishlash uchun talab etiladigan hujjatlarni rasmiylashtirish, kredit olish, sug‘urta polisini va boshqa zarur hujjatlarni rasmiylashtirishga ko‘maklashish;
 xalqaro standartlar bo‘yicha kasbiy malakani baholash.
 Monomarkazlarda xorijga ishga ketayotgan fuqarolarni ketishdan oldin kasb-hunarga yo‘naltirish markazlari tashkil etilishi mumkin.
 34. Xorijda vaqtincha mehnat faoliyatini amalga oshirmoqchi bo‘lgan fuqarolarni tayyorlash xarajatlari:
 Davlat jamg‘armasi;
 Xorijda mehnat faoliyatini amalga oshiruvchi shaxslarni qo‘llab-quvvatlash hamda ularning huquq va manfaatlarini himoya qilish jamg‘armasi;
 xorijiy ish beruvchilar yoki ularning vakillari mablag‘lari;
 Bandlik va mehnat munosabatlari vazirligi huzuridagi Tashqi mehnat migratsiyasi agentligi mablag‘lari;
 fuqarolarning o‘z mablag‘lari hisobidan qoplanadi.
 35. Monomarkazlarda o‘qituvchilar, muhandis-ustalar, boshqaruv, texnik, xizmat ko‘rsatuvchi va yordamchi xodimlar faoliyat yuritadi.
 36. Monomarkazlar xodimlarini ishga qabul qilish mos lavozimlar (kasblar) bo‘yicha kasb standartlariga (lavozim talablariga, kasb-malaka ma’lumotnomalariga) ko‘ra qonunchilik hujjatlariga binoan amalga oshiriladi.
 37. Belgilangan talablarga muvofiq kasbiy tayyorgarlikka ega, zamonaviy talablarga javob beradigan o‘qituvchilar va muhandis-ustalar monomarkazlarda pedagogik faoliyat bilan shug‘ullanishlari mumkin.
 38. Davlat boshqaruvi organlari, xo‘jalik birlashmalari, mahalliy ijro etuvchi hokimiyati organlari va boshqa tashkilotlar mutaxassislari o‘rindoshlik asosida yoki qonunchilik hujjatlarida belgilangan tartibda soatbay ish haqi to‘lash shartlari asosida Monomarkazlarning kasb-hunarga o‘qitish va boshqa faoliyat yo‘nalishlariga jalb etilishi mumkin.
 39. Monomarkazlar faoliyatini moliyalashtirish Davlat jamg‘armasi va qonunchilik hujjatlari taqiqlanmagan boshqa manbalar hisobidan amalga oshiriladi.
 Shartnoma asosida fuqarolarni kasb-hunarga tayyorlash, qayta tayyorlash va ularning malakasini oshirish, tadbirkorlik va xorijiy tillarga o‘qitish, xorijga ishchi kuchini tayyorlash, Kasbiy kompetensiyalarni baholash markazi hamda qonunchilik hujjatlari bilan taqiqlanmagan boshqa xo‘jalik faoliyatidan tushgan mablag‘lar tegishlicha Vazirlik, Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalari boshliqlari bilan kelishilgan holda kasb-hunarga o‘qitish markazining moddiy-texnik bazasini rivojlantirish, o‘quv-metodik faoliyatini takomillashtirish, o‘quv qurollari va xomashyo xarid qilish hamda xodimlarni rag‘batlantirish uchun sarflanishi mumkin.
 40. Monomarkazlarning tuzilmasi, shtatlar jadvali, rahbar, o‘qituvchi va boshqa xodimlarining mehnatiga haq to‘lash, ustama, rag‘batlantirish va mukofotlash miqdori Vazirlik tomonidan tasdiqlanadi.
 41. Monomarkazlarning o‘qitish xarajatlari quyidagi manbalar hisobidan qoplanadi:
 mehnat organlari yo‘llanmasi bilan yuborilgan ishsiz fuqarolarni o‘qitish bilan bog‘liq xarajatlar — Davlat jamg‘armasi mablag‘lari;
 boshqa fuqarolar uchun — fuqarolarning o‘z mablag‘lari yoki o‘z ishchilarining kasbiy malakasini oshirish uchun (kasb-hunarga o‘qitish, qayta o‘qitishga) yuborgan ish beruvchilar yoki yangi ishchilarni kasb-hunarga tayyorlash uchun buyurtma bergan tashkilotlar mablag‘lari va qonunchilik hujjatlari bilan taqiqlanmagan boshqa manbalar.
 42. Monomarkazlarda ishlab chiqarilgan tovar-moddiy, o‘quv-metodik, dasturiy-elektron va boshqa ko‘rinishdagi mahsulotlarga mualliflik huquqi qonunchilik hujjatlariga muvofiq muhofaza qilinadi.
 43. Monomarkazlarni qayta tashkil etish va tugatish qonunchilik hujjatlarida belgilangan tartibda amalga oshiriladi.
 1. Mazkur Nizom O‘zbekiston Respublikasi Bandlik va mehnat munosabatlari vazirligi kasb-hunarga o‘qitish markazlarining (keyingi o‘rinlarda — kasb-hunarga o‘qitish markaz) maqomi, maqsadlari va asosiy vazifalari, huquqlari va majburiyatlari, faoliyatini tashkil etish va boshqarish, shuningdek, uni moliyalashtirish tartibini belgilaydi.
 2. Kasb-hunarga o‘qitish markazi mustaqil yuridik shaxs sifatida tashkil etiladigan kasb-hunarga o‘qitish muassasasi hisoblanadi, o‘zining mustaqil balansiga, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, boshqa zarur muhr va shtamplarga, O‘zbekiston Respublikasi Moliya vazirligining G‘aznachiligida shaxsiy g‘azna hisobvaraqlariga, banklarda hisobvarag‘iga va boshqa hisobvaraqlarga ega bo‘ladi.
 3. Kasb-hunarga o‘qitish markazi davlat muassasasi hisoblanadi, ularning faoliyati ishsiz va band bo‘lmagan aholini kasb-hunarga tayyorlash, qayta tayyorlash va malakasini oshirish, ularning kasbiy bilim, ko‘nikma va malakasini baholash va tasdiqlash, tadbirkorlik va xorijiy tillarga o‘qitish, kasb-hunarga yo‘naltirish ishlarini amalga oshirishga yo‘naltiriladi.
 Kasb-hunarga o‘qitish markazi qonunchilik hujjatlarida taqiqlanmagan boshqa faoliyatni ham amalga oshirishlari mumkin.
 4. Kasb-hunarga o‘qitish markazi o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, O‘zbekiston Respublikasi Bandlik va mehnat munosabatlari vazirligining (keyingi o‘rinlarda — Bandlik va mehnat munosabatlari vazirligi) qarorlari, mazkur Nizom hamda boshqa qonunchilik hujjatlariga, shuningdek, o‘z ustaviga amal qiladi.
 Kasb-hunarga o‘qitish markazining ustavi O‘zbekiston Respublikasi Bandlik va mehnat munosabatlari vazirligi tomonidan tasdiqlanadi.
 5. Kasb-hunarga o‘qitish markazining kasbga o‘qitish jarayonini tashkil qilish, kasb-hunarga o‘qitish markazlariga o‘qishga qabul qilish va malaka imtihonlarini o‘tkazish tartibi Vazirlar Mahkamasining “O‘zbekiston Respublikasida Kasbiy malakalar, bilim va ko‘nikmalarni rivojlantirish milliy tizimi faoliyatini tashkil etish choralari to‘g‘risida” 2020-yil 15-maydagi 287-son qarori asosida amalga oshiriladi.
 6. Kasb-hunarga o‘qitish markazi tomonidan bitiruvchilarga berilgan o‘qishni tamomlaganlikni tasdiqlovchi hujjat hamda Skills pasporti o‘rta maxsus, kasb-hunar ta’limi diplomi darajasiga tenglashtirilib, egallagan bilimlarni mehnat faoliyatida qo‘llash huquqini beradi, biroq ta’limning keyingi turini davom ettirish uchun asos hisoblanmaydi.
 7. Kasb-hunarga o‘qitish markazi negizida chet elga ishga ketayotgan fuqarolarni ketishdan oldin kasbga yo‘naltirish markazlari tashkil etilishi mumkin.
 Chet elga ishga ketayotgan fuqarolarni ketishdan oldin kasbga yo‘naltirish markazlari chet elga jo‘nab ketayotgan fuqarolarni xorijiy mehnat bozorida talab etilgan mutaxassisliklar va xorijiy tillar bo‘yicha qisqa muddatli o‘qitish, qayta o‘qitish va malakasini oshirish, shuningdek, professional kompetensiyasini test sinovdan o‘tkazish va tasdiqlash ishlarining tashkil etilishi va amalga oshirilishini ta’minlaydi.
 8. Quyidagilar kasb-hunarga o‘qitish markazining maqsadlari hisoblanadi:
 mehnat bozori konyunkturasidan kelib chiqqan holda, ishsiz va band bo‘lmagan aholini kasb-hunarga tayyorlash, qayta tayyorlash va malakasini oshirish;
 ishsiz va band bo‘lmagan aholini tadbirkorlik ko‘nikmalari va xorijiy tillarga o‘qitish;
 talabgorlarning kasbiy bilim, ko‘nikma va malakasini ixtiyoriy, xolis va mustaqil baholash;
 ishchi kasblarini rivojlantirish va ommalashtirish;
 xorijga ishchi kuchini tayyorlash;
 ishsiz va band bo‘lmagan aholini kasbga yo‘naltirish.
 9. Quyidagilar kasb-hunarga o‘qitish markazining asosiy vazifalari hisoblanadi:
 kasbiy faoliyatning (kasblarning) tegishli turlari bo‘yicha sifatli kasb-hunarga o‘qitish, qayta o‘qish va malaka oshirishni ta’minlash;
 shaxsning intellektual va kasbiy rivojlanishga bo‘lgan ehtiyojini qondirish;
 iqtisodiyot tarmoqlari subyektlarining joriy va istiqboldagi kadrlar(ga) va ularning kasbiy ko‘nikmalariga bo‘lgan talabini muntazam o‘rganib borish;
 kasbiy faoliyatning (kasblarning) tegishli turlari bo‘yicha mehnat faoliyati bilan mashg‘ul bo‘lish uchun bilimlar va yuqori sifatli kasbiy tayyorgarlikni ta’minlovchi kasb standartlari doirasida kasb-hunarga o‘qitish dasturlarini amalga oshirish;
 iqtisodiyot tarmoqlarini kasbiy faoliyatning (kasblarning) tegishli turlari bo‘yicha kasbiy ma’lumotga ega bo‘lgan xodimlar bilan ta’minlash;
 xorijga vaqtincha mehnat faoliyatini amalga oshirish uchun ketmoqchi bo‘lganlarni tayyorlash;
 kasbiy faoliyatning (kasblarning) tegishli turlari bo‘yicha o‘quv-metodik hujjatlar va kasb standartlarini ishlab chiqishda ishtirok etish.
 10. Kasb-hunarga o‘qitish markazi:
 yuridik va jismoniy shaxslarga o‘z faoliyati ixtisosligiga muvofiq ishsiz va band bo‘lmagan aholini kasb-hunarga tayyorlash, qayta tayyorlash va malakasini oshirish, kasbiy bilim, ko‘nikma va malakasini baholash va tasdiqlash, tadbirkorlik va xorijiy tillarga o‘qitish, kasb-hunarga yo‘naltirish sohasida shartnoma asosida pulli xizmatlar ko‘rsatish, ko‘rsatilgan xizmatlar uchun qonunchilik hujjatlariga muvofiq xarajatlar va haq to‘lash miqdorini belgilash;
 Bandlik va mehnat munosabatlari vazirligi ko‘rsatmasiga muvofiq ishsiz va band bo‘lmagan aholini kasb-hunar, tadbirkorlik ko‘nikmalari va xorijiy tillarga o‘qitish jarayonini takomillashtirish maqsadida kasb-hunarga o‘qitish markazida yangi kasb (mutaxassislik) yo‘nalishlarini ochish yoxud mehnat bozori ehtiyoji ko‘rsatkichlari darajasi past bo‘lgan kasb (mutaxassislik) yo‘nalishlari bo‘yicha faoliyatni tugatish;
 o‘quv jarayoniga xorijiy mutaxassislarni jalb etish;
 o‘quvchilarga xalqaro darajadagi sertifikatni (guvohnoma, diplom va boshqa hujjatlarni) berish;
 Bandlik va mehnat munosabatlari vazirligi va uning hududiy bo‘linmalari bilan kelishilgan holda kasbiy mahorat tanlovlarini o‘tkazish;
 Kasbiy malakani baholash markazi faoliyatini tashkil etish;
 kasb-hunarga o‘qitish markazining o‘qituvchilari, ishlab chiqarish ta’limi ustalari, boshqaruv, xizmat ko‘rsatuvchi va texnik xodimlari tarkibi va o‘quvchilarni almashish, qo‘shma tadbirlar, uchrashuvlar, tajriba almashish, stajirovka, seminarlar va boshqa tadbirlarni o‘tkazish bo‘yicha xorijiy korxona va tashkilotlar bilan belgilangan tartibda bitimlar tuzish;
 ish beruvchi tashkilotlarga o‘quvchilarni amaliyot o‘tash, o‘qituvchilar va ishlab chiqarish ta’limi ustalarini tajriba almashishga (malaka oshirishga) yuborish, kasbiy ko‘nikmalarni egallashning dual tizimini joriy etish hamda hamkorlikning boshqa shakllari bo‘yicha shartnomalar tuzish;
 qonunchilik hujjatlariga muvofiq ishsiz va band bo‘lmagan aholini kasb-hunarga tayyorlash, qayta tayyorlash va malakasini oshirish, ularning kasbiy bilim, ko‘nikma va malakasini baholash va tasdiqlash, tadbirkorlik va xorijiy tillarga o‘qitish, kasb-hunarga yo‘naltirish sohasida xalqaro faoliyatda ishtirok etish huquqiga ega.
 Kasb-hunarga o‘qitish markazi qonunchilik hujjatlariga muvofiq boshqa huquqlarga ham ega bo‘lishi mumkin.
 11. Kasb-hunarga o‘qitish markazi:
 kasb-hunarga o‘qitish va o‘quv jarayonlariga tayyorgarlikni amalga oshirish uchun zarur shart-sharoitlar yaratilishini ta’minlash, pedagog-xodimlar jamoasi, boshqaruv, xizmat ko‘rsatuvchi hamda boshqa tegishli mutaxassislarning o‘z faoliyatiga oid topshiriqlarning bajarilishini, shu jumladan, o‘quvchilar tomonidan o‘z majburiyatlari doirasida tanlagan kasb-hunar turlari bo‘yicha o‘quv dasturlarini bosqichma-bosqich o‘zlashtirishini ta’minlash;
 belgilangan tartibga muvofiq tasdiqlangan o‘quv dasturlari va o‘quv rejasini, o‘quv va amaliyot jadvalini ishlab chiqish;
 o‘quv va amaliyot mashg‘ulotlari jarayoni o‘tkazilayotgan davrda o‘quvchilar hamda pedagog-xodimlar jamoasi, boshqaruv, xizmat ko‘rsatuvchi, texnik xodimlar hamda boshqa tegishli mutaxassislarning mehnat xavfsizligini ta’minlash;
 moddiy-texnika bazasi va mol-mulkning saqlanishini va ulardan oqilona foydalanilishini ta’minlashga majbur.
 Kasb-hunarga o‘qitish markaziga qonunchilik hujjatlariga muvofiq boshqa majburiyatlar ham yuklanishi mumkin.
 12. Bandlik va mehnat munosabatlari vazirligi hamda uning hududiy mehnat organlari kasb-hunarga o‘qitish markazlariga umumiy rahbarlik qiladi, nazoratni tashkil etadi, uning tashkiliy-kadrlar va moddiy-texnik bazasini mustahkamlash choralarini ko‘radi.
 13. Bandlik va mehnat munosabatlari vazirligi huzuridagi Toshkent shahridagi ishsiz fuqarolarni kasb-hunarga o‘qitish markazi kasb-hunarga o‘qitish markazlari ishini tashkil etadi, muvofiqlashtiradi va o‘quv-metodik jihatdan ta’minlaydi.
 14. Kasb-hunarga o‘qitish markaziga Qoraqalpog‘iston Respublikasi bandlik va mehnat munosabatlari vaziri, viloyatlar va Toshkent shahar bandlik bosh boshqarmalari boshliqlari taqdimnomasiga ko‘ra O‘zbekiston Respublikasi bandlik va mehnat munosabatlari vaziri tomonidan lavozimga tayinlanadigan va lavozimidan ozod etiladigan direktor rahbarlik qiladi.
 Kasb-hunarga o‘qitish markazi direktorining O‘zbekiston Respublikasi bandlik va mehnat munosabatlari vaziri tomonidan lavozimga tayinlanadigan va lavozimidan ozod etiladigan uch nafar o‘rinbosari, shu jumladan bir nafar birinchi o‘rinbosari bo‘ladi.
 15. Direktor:
 kasb-hunarga o‘qitish markazi faoliyatiga umumiy rahbarlik qiladi, o‘quvchilarning o‘qishi va amaliyot o‘tashi, o‘quv rejalari va dasturlari bajarilishi, moliya-xo‘jalik faoliyati amalga oshirilishi uchun javob beradi;
 kasb-hunarga o‘qitish markazi nomidan ish ko‘radi, uning manfaatlarini ifoda etadi, qonunchilik hujjatlarida belgilangan tartibda uning mol-mulkini tasarruf etadi va shartnomalar tuzadi;
 kasb-hunarga o‘qitish markazi vakolatiga kiradigan masalalar bo‘yicha qarorlar qabul qiladi, o‘quv muassasasiga yuklangan vazifa va funksiyalarning bajarilishi uchun shaxsan javob beradi;
 o‘z o‘rinbosarlari vakolatlarini belgilaydi, ular o‘rtasida vazifalarni taqsimlaydi;
 o‘z vakolatlari doirasida kasb-hunarga o‘qitish markazi o‘quvchilari va xodimlari uchun majburiy bo‘lgan buyruqlar chiqaradi va ko‘rsatmalar beradi;
 kasb-hunarga o‘qitish markazi o‘quv-moddiy bazasini mustahkamlash, o‘quv-amaliyot va kasbga yo‘naltirish ishlarini takomillashtirish, malakali o‘qituvchilar va ishlab chiqarish ta’limi ustalari bilan butlash hamda kasb-hunarga o‘qitish markazi faoliyati bo‘yicha ayrim masalalarni ko‘rib chiqish uchun davlat boshqaruvi organlariga takliflar kiritadi;
 o‘qituvchi, boshqaruv, xizmat ko‘rsatuvchi, texnik va boshqa xodimlar bilan mehnat shartnomalarini tuzadi va bekor qiladi.
 Direktor qonunchilik hujjatlariga muvofiq boshqa vakolatlarni ham amalga oshirishi mumkin.
 16. Kasb-hunarga o‘qitish markazi huzurida kollegial organ hisoblanadigan O‘quv-metodik kengash tashkil etiladi.
 O‘quv-metodik kengashning asosiy vazifa va funksiyalari kasb-hunarga o‘qitish markazining ustavida belgilanadi.
 Kasb-hunarga o‘qitish markazining rahbar va mutaxassis xodimlariga, shu jumladan o‘qituvchilari, ishlab chiqarish ta’limi ustalari va boshqa xodimlariga qo‘yiladigan lavozim malaka talablari O‘zbekiston Respublikasi Bandlik va mehnat munosabatlari vazirligi va uning hududiy mehnat organlari tomonidan belgilanadi.
 17. Kasb-hunarga o‘qitish markazida hududiy mehnat organlari tomonidan ro‘yxatga olingan ishsiz va ish qidirayotgan shaxslar, shuningdek, o‘zini o‘zi band qilgan shaxslar hamda “labor-migration” dasturiy majmuasida ro‘yxatga olingan fuqarolarni tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish Bandlikka ko‘maklashish davlat jamg‘armasi mablag‘lari hisobidan to‘g‘ridan to‘g‘ri shartnomaga asosan bepul amalga oshiriladi.
 18. Mazkur Nizomning 17-bandida nazarda tutilgandan tashqari shaxslarni tadbirkorlik ko‘nikmalari va xorijiy tillarga o‘qitish, kasb-hunarga tayyorlash, qayta tayyorlash va malakasini oshirish fuqarolarning o‘z mablag‘lari, buyurtmachilar mablag‘lari va qonunchilik hujjatlari bilan taqiqlanmagan boshqa manbalar hisobidan amalga oshiriladi.
 19. Kasb-hunarga o‘qitish quyidagi turlar bo‘yicha amalga oshiriladi:
 uzoq muddatli o‘qitish — o‘quv jarayoni o‘ttiz haftadan qirq haftagacha davom etadi;
 o‘rta muddatli o‘qitish — o‘quv jarayoni besh haftadan yigirma besh haftagacha davom etadi;
 qisqa muddatli o‘qitish — o‘quv jarayoni to‘rt haftagacha davom etadi;
 ishlab chiqarishda kasbga o‘qitish — o‘quv jarayoni ish beruvchida bir vaqtning o‘zida olib boriladigan mehnat faoliyati bilan bevosita bog‘liq bo‘lib, bir nafar o‘quvchi uchun kelgusida ish beruvchida ishga joylashtirilgan holda kasbga tayyorlashdan (stajirovkadan) o‘tishi yigirma besh haftagacha davom etadi;
 maqsadli o‘qitish — o‘quv jarayoni to‘rt haftagacha davom etadi.
 Uzoq muddatli hamda o‘rta muddatli kasbga o‘qitish kasb-hunarga o‘qitish markazi, ish beruvchi, mahalliy mehnat organi va ishsiz shaxs o‘rtasida tuziladigan to‘rt tomonlama shartnoma asosida amalga oshiriladi.
 Agar ishsiz shaxs o‘qish tugagach, jismoniy va yuridik shaxslar uchun ish haqini (mehnat daromadini) olishga qaratilgan xizmatlarni ko‘rsatish, ishlarni bajarish bo‘yicha mehnat faoliyatini mustaqil ravishda amalga oshirish majburiyatini hamda o‘zini o‘zi band qilgan shaxs sifatida ro‘yxatdan o‘tishni o‘z zimmasiga oladigan bo‘lsa, o‘rta muddatli o‘qitishga doir shartnoma tuzilayotganda ish beruvchining ishtirok etishi talab qilinmaydi.
 Bunday holatda kasb-hunarga o‘qitish kasb-hunarga o‘qitish markazi, mahalliy mehnat organi va ishsiz shaxs o‘rtasida tuziladigan ijtimoiy shartnomaga asosan tashkil etiladi.
 20. O‘quvchilar, o‘qituvchilar va ishlab chiqarish ta’limi ustalari tarkibi va ish beruvchilar kasb-hunarga o‘qitish markazi ta’lim jarayonining qatnashchilari hisoblanadilar.
 21. Kasb-hunarga o‘qitish markazi o‘quvchilari o‘quv markazining ichki tartib-qoidalariga rioya qilishlari shart.
 22. Kasb-hunarga o‘qitish markaziga qabul qilingan o‘quvchilar:
 kasb-hunar, xorijiy tillar va tadbirkorlikka o‘qish;
 tashkilotlarda egallayotgan kasbiy ko‘nikmalariga mos bo‘lgan yo‘nalishlar bo‘yicha amaliyot o‘tash;
 kasb-hunarga o‘qitish markazining moddiy-texnik bazasi va mol-mulkidan foydalanish;
 o‘quvchilar turar joyida yashash;
 belgilangan tartibda o‘qishni boshqa o‘quv markaziga ko‘chirishga haqli.
 23. Mahalliy mehnat organlari tomonidan belgilangan tartibda yo‘llanma asosida yuborilgan o‘quvchilarga o‘qish davrida stipendiya to‘lanishi hamda ushbu davrni mehnat stajiga qo‘shish fuqarolarga (ishsizlarga) davlat tomonidan moddiy yordam berishga oid kafolatlar hisoblanadi.
 24. O‘qituvchilar tarkibini, ishlab chiqarish ta’limi ustalari va boshqaruv, xizmat ko‘rsatuvchi, texnik va boshqa xodimlarni kasb-hunarga o‘qitish markaziga ishga qabul qilish qonunchilik hujjatlarida belgilangan tartibda amalga oshiriladi.
 25. O‘qituvchilar va ishlab chiqarish ta’limi ustalarining huquqlari va vazifalari qonunchilik hujjatlariga va kasb-hunarga o‘qitish markazi ustaviga muvofiq belgilanadi.
 26. Kasb-hunarga o‘qitish markazining faoliyati:
 Bandlikka ko‘maklashish davlat jamg‘armasidan ajratiladigan mablag‘lar;
 xo‘jalik faoliyati va ustavdagi vazifalariga muvofiq bo‘lgan boshqa faoliyat turlaridan olingan daromadlar;
 shartnoma asosida fuqarolarni kasb-hunarga tayyorlash, qayta tayyorlash va malakasini oshirish, tadbirkorlik va xorijiy tillarga o‘qitish faoliyatidan tushgan mablag‘lar;
 kasbiy malakalarni baholash markazi faoliyatidan kelib tushgan mablag‘lar;
 xalqaro moliya institutlari va xorijiy hukumat tashkilotlari kreditlari va grantlari;
 yuridik va jismoniy shaxslarning homiylik xayriyalari;
 qonunchilik hujjatlarida taqiqlanmagan boshqa manbalar hisobidan moliyalashtiriladi.
 27. Kasb-hunarga o‘qitish markazi belgilangan tartibda tasdiqlangan xarajatlar smetasi asosida moliyalashtiriladi.
 28. Kasb-hunarga o‘qitish markazi tarkibiy tuzilmasi, shtatlar jadvali, rahbar, o‘qituvchi va boshqa barcha xodimlarining mehnatiga haq to‘lash, ustama, rag‘batlantirish va mukofotlash miqdori Bandlik va mehnat munosabatlari vazirligi tomonidan tasdiqlanadi.
 Shartnoma asosida fuqarolarni kasb-hunarga tayyorlash, qayta tayyorlash va malakasini oshirish, tadbirkorlik va xorijiy tillarga o‘qitish, kasbiy malakalarni baholash markazi hamda qonunchilik hujjatlari bilan taqiqlanmagan boshqa xo‘jalik faoliyatidan tushgan mablag‘lar tegishlicha Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalari boshliqlari bilan kelishilgan holda, kasb-hunarga o‘qitish markazining moddiy-texnik bazasini mustahkamlash, o‘quv-metodik faoliyatini takomillashtirish, o‘quv qurollari va xomashyo xarid qilish, xodimlarni rag‘batlantirish uchun sarflanishi mumkin.
 29. Kasb-hunarga o‘qitish markazi tasdiqlangan yo‘nalishlarga (mutaxassisliklarga) muvofiq o‘quv jarayoni uchun asbob-uskuna va jihozlar Bandlikka ko‘maklashish davlat jamg‘armasi mablag‘lari hisobidan xarid qilinadi.
 30. O‘quv jarayonida ishlab chiqarilgan yarim tayyor, tayyor mahsulotlarni (tovar, ish, xizmatlarni) ushbu markazlarga o‘z hududida joylashgan ko‘rgazmali pavilonlar va yarmarkalar hamda elektron tijorat orqali namoyish qilish va sotishga (tushgan mablag‘larni o‘quv jarayoni uchun zarur bo‘lgan ehtiyot qismlar va xomashyo materiallarini xarid qilish, xodimlar malakasini oshirish va ularni rag‘batlantirish uchun sarflashga yo‘naltirish sharti bilan) ruxsat etiladi.
 31. Kasb-hunarga o‘qitish markazi mablag‘lari, binolari, inshootlari, asbob-uskunalari va boshqa tovar-moddiy qiymatliklari kasb-hunarga o‘qitish markaziga biriktirilgan mulk hisoblanadi va ulardan qonunchilik hujjatlarida belgilangan tartibda foydalanadi.
 32. Kasb-hunarga o‘qitish markazining ayrim yo‘nalishlarini (kasb, ixtisosliklarini) nogironligi bo‘lgan shaxslarga moslashtirish, ularni kasb-hunarga o‘qitish bo‘yicha maxsus ustaxonalarni qo‘shimcha jihozlash Bandlikka ko‘maklashish davlat jamg‘armasi mablag‘lari hisobidan amalga oshiriladi.
 33. Kasb-hunarga o‘qitish markazi belgilangan tartibda o‘z ishlari natijalarining tezkor va buxgalteriya hisobini amalga oshiradi, statistik va buxgalteriya hisobotlarini yuritadi.
 34. Kasb-hunarga o‘qitish markazlarining tuzilmasi, shtatlar jadvali, rahbar, o‘qituvchi va boshqa xodimlarning mehnatiga haq to‘lash tartibi Bandlik va mehnat munosabatlari vazirligi tomonidan Moliya vazirligi bilan kelishilgan holda tasdiqlanadi.
 Bunda rahbarlar, xodimlar va o‘qituvchilar mehnatga haq to‘lash shartlari bo‘yicha o‘rta maxsus professional ta’lim muassasalarining rahbarlari, xodimlari va o‘qituvchilariga tenglashtiriladi.
 35. Kasb-hunarga o‘qitish maskanlari Bandlik va mehnat munosabatlari vazirligi tizimidagi o‘quv markazlari filiallari (tarkibiy bo‘linmalari) (keyingi o‘rinlarda — maskanlar) sifatida tashkil etiladi.
 Maskanlar Qoraqalpog‘iston Respublikasi bandlik va mehnat munosabatlari vaziri, viloyatlar va Toshkent shahar bandlik bosh boshqarmalari boshliqlari buyruqlariga muvofiq ushbu hududdagi kasb-hunarga o‘qitish markazlariga alohida yuridik shaxs maqomiga ega bo‘lmagan tarkibiy bo‘linma sifatida biriktiriladi.
 36. Maskanlar mahalliy davlat hokimiyati organlari tomonidan belgilangan tartibda ajratiladigan mahalla guzarlari, ta’lim muassasalari yoki hududdagi boshqa tashkilotlar binolaridagi alohida joylarda tashkil etiladi.
 37. Maskanlarda mehnat bozori ehtiyojlari asosida murakkab jihoz va ko‘nikma talab etilmaydigan yo‘nalishlar (tikuvchilik, oshpazlik, qandolatchilik, sartaroshlik, kompyuter savodxonligi, tadbirkorlik asoslari hamda boshqa kasb va mutaxassisliklar) bo‘yicha uch oydan oshmagan, shuningdek, o‘qitish quvvati bir vaqtning o‘zida 15 kishidan oshmagan holda qisqa muddatli o‘quv kurslari tashkil etiladi.
 38. O‘quv kurslariga mehnat organlari yo‘llanmasi asosida yuborilgan ishsiz shaxslar belgilangan tartibda bepul o‘qitiladi, shuningdek, ushbu toifaga kirmaydigan aholi qatlami uchun o‘quv kurslari pulli asosda tashkil etilishi ham mumkin.
 39. Maskanlarda o‘qitiladigan yo‘nalishlar (mutaxassisliklar), ularning o‘quv reja va dasturlari, dars jadvallari va o‘quv jarayoniga tegishli boshqa hujjatlar maskanga biriktirilgan kasb-hunarga o‘qitish markazi tomonidan Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalari ko‘rsatmasiga muvofiq tasdiqlanadi.
 40. Maskanlarda kasb-hunarga o‘qitish faoliyatini amalga oshiradigan ishlab chiqarish ta’limi ustalari maskanlar joylashgan hududda istiqomat qiluvchi fuqarolar yoki markazdagi ta’lim ustalari orasidan tanlab olinadi hamda qonunchilik hujjatlarida belgilangan tartibda biriktirilgan o‘quv markaziga ishga qabul qilinadi.
 41. Maskanlarda faoliyat yurituvchi ishlab chiqarish ta’limi ustalari Bandlik va mehnat munosabatlari vazirligi tizimidagi kasb-hunarga o‘qitish markazlari hamda Bandlik va mehnat munosabatlari vazirligi ko‘rsatmasiga asosan boshqa muassasalarda malaka oshiradi.
 42. Maskanlarga ular biriktirilgan kasb-hunarga o‘qitish markazi umumiy rahbarlik qiladi hamda ularning faoliyati yuzasidan barcha masalalarni muvofiqlashtirib boradi.
 43. Maskanlarni tamomlagan bitiruvchilarga maskanlar biriktirilgan kasb-hunarga o‘qitish markazlarining tegishli o‘qishni tamomlaganligini tasdiqlovchi hujjat (sertifikat) beriladi.
 44. Maskanlarni moddiy-texnik jihatdan ta’minlash, ularga jihoz, asbob-uskuna, o‘quv qurollari, xomashyo, konselyariya mollari hamda o‘quv jarayoniga tegishli boshqa barcha moddiy qimmatliklarni xarid qilish, saqlash va boshqa xarajatlar ushbu maskanlarga biriktirilgan kasb-hunarga o‘qitish markazi talabnomasi asosida tegishli ravishda Qoraqalpog‘iston Respublikasi Bandlik va mehnat munosabatlari vazirligi, viloyatlar va Toshkent shahar bandlik bosh boshqarmalari tomonidan Bandlikka ko‘maklashish davlat jamg‘armasi mablag‘lari va qonunchilik hujjatlari bilan taqiqlanmagan boshqa manba mablag‘lari hisobidan amalga oshiriladi.
 45. Maskanlardagi mavjud jihoz, asbob-uskuna, o‘quv qurollari va boshqa tovar-moddiy qimmatliklar ushbu maskanlarga biriktirilgan kasb-hunarga o‘qitish markazining mol-mulki hisoblanadi.
 Ushbu mol-mulkni asrab-avaylash va undan samarali foydalanish bo‘yicha moddiy javobgar shaxs ushbu maskanlarda o‘qitish faoliyatini amalga oshiruvchi ishlab chiqarish ta’limi ustasidir.
 46. Maskanlarning mol-mulki va boshqa moddiy qimmatliklarini saqlash, asrab-avaylash bo‘yicha ushbu maskanlarga biriktirilgan kasb-hunarga o‘qitish markazlari barcha chora-tadbirlarni, shu jumladan, texnika xavfsizligi, yong‘inga qarshi signalizatsiya, videokuzatuv, yoritish tizimi, temir panjarali oyna o‘rnatish ham